七月一日招道祖劇飲
作者：葛勝仲
朝代：宋

paragraphs: 長卿已倦遊，十年安澤國。
越鳥巢欲南，鷓鴣飛懶北。
會予亦蹭蹬，從子寄岑寂。
有酒時相邀，歡飲終未劇。
今當大火流，似聞姊喪釋。
羽書靜追呼，樂禁通考擊。
掃除北窗凉，招速東床客。
暫勤車騎都，來輟春秋癖。
白啖苦無賴，紅顔因暫惜。
畦蔬擷菘韭，園果剥梨棘。
金虀薦子鵝，銀條膾玄鯽。
弓彎舞袖寬，珠貫歌聲激。
景升陋三雅，淳于能一石。
擬取醉轄投，慵持詩燭刻。
浮生百年幻，且盡一朝適。
莫待佐稽山，對案空相憶。